Funtana sola
A Maria Ignazia Melis

Funtana Sola, funtana
de abas puras e santas
chi sempre vigile cantas
cun boghe frisca e galana.

De su monte in s’altu pizu
in mesu a roccas lanosas
e piantas poderosas
chi su sole han in disizu,
cun su candor’e su lizu
cun s’isplendor’e sos nies,
tue curres, tue ries,
cun s’anima tua sana.

Funtana Sola funtana
de abas puras e santas
chi sempre vigile cantas
cun boghe frisca e galana.

Columbas e turturellas
s’aban in sa tua vena.
Tue ides sa serena
vision’e sas istellas;
a ti asare sas bellas
giovanas si frittin caras
e tremen coros e laras
ch’a tie grazias dana.

Funtana Sola funtana
de abas puras e santas
chi sempre vigile cantas
cun boghe frisca e galana.

Sos pintados crabiolos
sos chelvos corri fruccados
sos murones assolados
chi giran sos montes solos;
sos abiles chi sos bolos
recuin in sas alturas,
in sas tuas abas puras
perden de sidi sa gana.

Funtana Sola funtana
de abas puras e santas
chi sempre vigile cantas
cun boghe frisca e galana.

Tra ortos birdes e tancas
e profumados giardinos
giughes sos friscos divinos
de sas muntagnas biancas.
Mai d’andare t’istancas
a su mare turbolentu,
giutende de Gennargentu
sa oghe forte e lontana.

Funtana sola funtana
de abas puras e santas
chi sempre vigile cantas
cun boghe frisca e galana.